
הכנסת השמונה עשרה






נוסח לא מתוקן

מושב ראשון

פרוטוקול  מס'  46

מישיבת ועדת החוקה, חוק ומשפט

יום שלישי, כ"ט בתמוז התשס"ט  (21 ביולי 2009), שעה 09:30
סדר היום:  


1. הצעת חוק מימון מפלגות (תיקון מס' 30)(הפסקת חברות בכנסת של שר), התשס"ט-2009.

    הכנה לקריאה שנייה ושלישית.

2. הצעת חוק-יסוד: הכנסת (תיקון מספר 42) (הפסקת חברות בכנסת של שר)

    הכנה לקריאה שנייה ושלישית – דיון.

נכחו:

חברי הוועדה:

דוד רותם – היו"ר

אורי אורבך

טלב אלסאנע

זאב אלקין

מיכאל בן ארי

יריב לוין

שלמה מולה

אברהם מיכאלי

אורי מקלב

אופיר פינס-פז

יוחנן פלסנר

כרמל שאמה

מוזמנים:

עו"ד אייל זנדברג
- מחלקת ייעוץ וחקיקה, משרד המשפטים

עמי ברקוביץ

- מחלקת ייעוץ וחקיקה, משרד המשפטים

עדי ליברוס

- מתמחה, משרד המשפטים

יועצת משפטית:

סיגל קוגוט

מנהלת הוועדה:

דורית ואג

רשמה וערכה:

סמדר לביא - חבר המתרגמים בע"מ

1. הצעת חוק מימון מפלגות (תיקון מס' 30)(הפסקת חברות בכנסת של שר), התשס"ט-2009.

הכנה לקריאה שנייה ושלישית.

2. הצעת חוק-יסוד: הכנסת (תיקון מספר 42) (הפסקת חברות בכנסת של שר)

הכנה לקריאה שנייה ושלישית – דיון.

היו"ר דוד רותם:

רבותיי, נשארה לנו שאלת ההסתייגויות. אנחנו הגענו להסתייגויות ואני עומד להצביע עליהן. 

חבר הכנסת מיכאלי מציע, בסעיף 42(ג) להוסיף פסקה נוספת שייאמר בה---

יואל חסון:

אפשר את רשות הדיבור, אדוני? 

היו"ר דוד רותם:

אדוני, אנחנו באמצע הצבעה, נא לא להפריע. אדוני כנראה לא יודע. הוא לא חבר בוועדה הזאת ולכן אדוני לא מכיר את סדרי הוועדה. 

אנחנו מצביעים על סעיף 42(ג), הסתייגות של חבר הכנסת מיכאלי, שבה נאמר '(5) הוא הודיע בכתב ליושב ראש הכנסת שהוא מחדש את חברותו בכנסת. חברותו בכנסת תתחדש כעבור שבעה ימים לאחר שההודעה הגיעה ליושב ראש הכנסת, זולת אם חזר בו מהודעתו לפני כן'. 

אברהם מיכאלי:

בנושא הזה, אמרנו אתמול, אני מוכן גם להתפשר על 48 שעות, כדי שתהיה אחידות. זה מה שאתמול הוער על ידי, כחילופין. 

היו"ר דוד רותם:

חבר הכנסת מיכאלי, ההצעה שאתה מציע, לא רק שהיא לא חוקתית, היא גם הצעה שגורמת לכך שבעצם אין בכלל יציבות שלטונית. 

אברהם מיכאלי:

כל החוק הזה הוא לא חוקתי. 

היו"ר דוד רותם:

חברים, זה לא הורס לי את החוק מסיבה אחת פשוטה; אנחנו נדון עכשיו בסעיף הזה עד שיהיה פה רוב למה שאני רוצה. 

יואל חסון:

אמרת שאתה ניגש להצבעה. 

היו"ר דוד רותם:

אני מודה לך, אני בהצבעה, אבל אני מסביר קודם כל את ההסתייגויות. 

יואל חסון:

אני רוצה גם להסביר. 

היו"ר דוד רותם:

להסביר? את מה אתה רוצה להסביר? 

יואל חסון:

כשתסיים. 

היו"ר דוד רותם:

קודם תסביר אתה, אני בדרך כלל מסכם. 

יואל חסון:

למרות שאם תלך עכשיו להצבעה, אני אוותר על ההסבר. 

היו"ר דוד רותם:

אדוני יסביר בבקשה. 

יואל חסון:

צריך להיות פה ברורים וזה ברור שאתה בצורה לגיטימית עושה את מה שאתה עושה כיושב ראש. קודם כל צריך להבין, ואני מאוד מתפלא עליך, אתה יודע שרצית מאוד להיות יושב ראש ועדת חוק, חוקה ומשפט--- 

היו"ר דוד רותם:

לא, תתפלא לשמוע, הסכמתי לוותר לכם על זה. 

יואל חסון:

חשבנו ואנחנו עדיין חושבים שדווקא את התפקיד הזה אתה רוצה להרים לרמות גבוהות מאוד של מוסר ושל צדק. אתה היום דן באחד החוקים הכי לא מוסריים, הכי לא צודקים, הכי מבזים שדנו כאן בכנסת ישראל. 

היו"ר דוד רותם:

רק תסביר לי למה. 

יואל חסון:

זהו חוק קודם כל של קומבינה. זה חוק שבא לשים מה שנקרא פיגומי הגנה---

אופיר פינס-פז:
אדוני היושב ראש, אנחנו פותחים את הדיון מהתחלה? 

היו"ר דוד רותם:

לא, אדוני, אני אגיד לך---

אופיר פינס-פז:
יש פה נציגים לקדימה---

היו"ר דוד רותם:

יושב ראש ועדת הביקורת, מעצם טבעו, הוא ביקורת. לא יעלה על הדעת שבוועדה, כמו ועדת חוקה, אנחנו לא ניתן לנציג כל כך מכובד של קדימה, שלא היה בדיון אתמול, שבקושי היה בדיון היום בבוקר, אבל הוא רוצה, אז אנחנו חייבים לשמוע את ההסברים שלו, כי אחרת אנחנו נצא חסרים. 

אופיר פינס-פז:
יש פה נציגי קדימה, חברי ועדה. 

יואל חסון:

אני קודם כל מציע לך, אדוני היושב ראש, מאוד להקשיב לדבריי, כי נטייתם של חוקים כאלה ונושאים כאלה להגיע בסוף לוועדה לביקורת המדינה. אז אני אומר לך שאני פה נותן הכנה לדבר הזה ומזהיר אתכם מראש שאני יכול לעזור לכם להימנע מלהגיע לדיון אצלי יום אחד. 

היו"ר דוד רותם:

זה מה שאנחנו רוצים, לכן אני רוצה לשמוע. 

אופיר פינס-פז:
שלא לדבר אצל האורח הראשי שלך. 

היו"ר דוד רותם:

רבותיי היקרים, אני מבקש קודם כל לשמוע את ההסברים של חבר הכנסת חסון. 

אופיר פינס-פז:
הסבריו נסתתמו, אדוני היושב ראש. 

יואל חסון:

אני לא מסביר כלום יותר. 

היו"ר דוד רותם:

אדוני לא רוצה להסביר? 

יואל חסון:

אתה יודע את האמת. 

היו"ר דוד רותם:

תסביר לי אותה, כי אני רוצה שזה יהיה און רקורד. 

יואל חסון:

אני אומר את זה לא און רקורד, אני אומר את זה להיסטוריה, שתדע שזה חוק לא מוסרי, של ממשלה לא מוסרית, של ראש ממשלה שלא נבחר בבחירות ולמעשה עומד בראש ממשלת קומבינה, של קומבינות של הסכמים פוליטיים, שעכשיו זו התוצאה של ההסכמים הפוליטיים, של ראש הממשלה, שהבטיח כל מיני הבטחות למפלגות כדי לשרוד ולהתקיים, עוד לפני הבחירות, ראש ממשלה שלא קיבל רוב בבחירות האלה ובכל זאת הוא ראש ממשלה כי הוא הקים ממשלת אינטרסנטים וממשלת קומבינה. זאת האמת וזה יירשם בדפי ההיסטוריה ועם ישראל ישפוט את כל מי שנתן יד להצעת החוק הלא מוסרית הזאת והחוק הלא מוסרי והמבייש הזה. 

אני גמרתי ואמרתי לכם, בעתיד בוודאי, יום אחד, זה יגיע לוועדת ביקורת המדינה. עכשיו אתה רשאי לגשת להצבעה. 

היו"ר דוד רותם:

אני מאוד מודה לאדוני, שהוא מרשה לי לגשת להצבעה, אבל מכיוון שאון רקורד ולמען ההיסטוריה לא יכול להישאר המצב שאתה תדבר ואחר כך תבטיח לנו שנגיע לוועדה לביקורת המדינה, אז אני רוצה להכין גם את הדיון של הוועדה לביקורת המדינה. 

אמרתי את זה אתמול ואני אומר את זה היום שוב, כל מצעד גדול מתחיל בצעד קטן. אז אני יודע שיש כאלה שהם 'עכשיו'. יש לנו שלום עכשיו, ממשלה עכשיו, קואליציה עכשיו ובוא נפיל את הממשלה עכשיו---

קריאה:

אולי זו הזדמנות לגיוס רוב. 

היו"ר דוד רותם:

גם זה לגיטימי, ואם אתם תעשו דווקא, אני גם אכריז על הפסקה של רבע שעה. תניחו לי, אני יודע איך לעשות. 

תראו איזה יושב ראש סובלני אני, אני נותן לכם להפריע לי, ואתם תמשיכו להפריע לי. זה בסדר. אתם רשאים לעשות את זה ואני מבטיח לכם ש---

אברהם מיכאלי:

אתה מזמין את זה. 

היו"ר דוד רותם:

לא, אני לא מזמין שום דבר. רבותיי, בסופו של דבר---

אופיר פינס-פז:
אפשר לגשת להצבעות, אדוני היושב ראש? אני אגיד לך למה. אתה מצפה שיבואו חברים שתומכים. לא במקרה הם לא באים. 

היו"ר דוד רותם:

לא במקרה הם לא באים? יכול להיות. מכיוון שוועדת הכנסת התארכה וחלק מחברי הוועדה---

אופיר פינס-פז:
אז תכריז על הפסקה.

היו"ר דוד רותם:

אבל אני לא רוצה שאתה תלך, כי אני יודע שאם אני אעשה הפסקה, אתה לא תחזור. 

אופיר פינס-פז:
אני אחזור. תודיע לי מתי ההצבעה. 

יואל חסון:

אני לא מבין. 

היו"ר דוד רותם:

סליחה, אדוני, פה זה ועדת חוקה, אני יושב הראש שלה. בוועדת ביקורת המדינה, אדוני יקבע את הסדרים. 

חברים יקרים, מכיוון שחבר הכנסת פינס צריך להיות בוועדת החוקה, אני אעשה הפסקה עכשיו ואנחנו נחזור ב-10:30. 

הישיבה הופסקה בשעה 10:00.

הישיבה חודשה בשעה 10:30.

היו"ר דוד רותם:

חברים, אנחנו מחדשים את הישיבה והישיבה תתנהל בסדר. 

קודם כל אני רוצה לדעת תשובה מהמדינה. השארנו לכם שאלה לגבי הנושא של פיצול החוק, הייתם צריכים להחזיר לנו תשובה. 

אייל זנדברג:

בוקר טוב. ידוע לי שדווקא לא בדיוק כך הם פני הדברים. חבר הכנסת אורבך, שהעלה את הרעיון, אמר, לפי שאלה מפורשת שלי, שהרעיון הוא לא קונקרטי על השולחן וכך אתה תרגמת לי. מכל מקום, נשקול את הדברים כמובן, אבל אין חידוש במובן הזה בוועדת שרים. 

היו"ר דוד רותם:

אנחנו עוברים, רבותיי, לדיון בהסתייגויות. 

שלמה מולה:

אדוני היושב ראש, יש לי הסתייגות. 

יואל חסון:

מה זה הסתייגות? אתה אמרת קודם שניגשים להצבעה, מה הסתייגות? הרי אי אפשר כאן לזלזל בחברי הכנסת. תראה, אדוני היושב ראש---

היו"ר דוד רותם:

חבר הכנסת יואל חסון, אני קורא אותך לסדר פעם שנייה. כשתקבל רשות דיבור, אתה תדבר. 

יואל חסון:

יש לי הצעה לסדר. 

היו"ר דוד רותם:

יש לך הצעה לסדר? תרים את היד, אתה תבקש ממני רשות דיבור. 

יואל חסון:

לא, אתה מזלזל, יש כאן זלזול---

היו"ר דוד רותם:

חבר הכנסת חסון, אני אקרא לך פעם שלישית ואתה תהיה בחוץ. 

יואל חסון:

אז תיתן אפשרות להתבטא. 

היו"ר דוד רותם:

אז תרים את היד, תבקש רשות דיבור, תקבל את רשות הדיבור. 

יואל חסון:

אני מבקש רשות דיבור. 

היו"ר דוד רותם:

אדוני קיבל את רשות הדיבור. 

יואל חסון:

תודה רבה, אדוני היושב ראש. אני מכבד מאוד משחקים פרלמנטריים, ואני מבין גם את סמכותך כיושב ראש, כי אני יושב ראש גם בעצמי, אבל אי אפשר לעשות כאן ולזלזל בחברי כנסת. אתה אמרת קודם שאתה דוחה את ההצבעה לשעה 10:30. כשקובעים שההצבעה היא ב-10:30, וכולם באים להצביע ב-10:30, אז גם אם זה חוק שכל האנשים כאן יצביעו ויתביישו, אולי גם יקיאו, יסלח לנו אלוהים, אבל בכל זאת תעשה את זה ב-10:30, כמו שהתחייבת, ותכבד את הכנסת הזאת. אתה פרלמנטר הגון, אדוני היושב ראש, ואפשר, גם אם אתה לא רואה שזה עובד איך שאתה רוצה, או איך שהקואליציה רוצה, או איך שראש הממשלה רוצה, הפרלמנט הזה הוא מעל הממשלה, הוא הריבון, יש לו זכות מלאה לקיים את הדברים ולכבד את עצמו, ואתה צריך לכבד אותו באותה מידה. אז אני מבקש שתלך להצבעה. 

היו"ר דוד רותם:

אני מודה לך על כך שאתה מנהל מסיבת עיתונאים תוך כדי מהלך הישיבה. 

יואל חסון:

אני אומר את מה שאני מאמין. 

היו"ר דוד רותם:

אבל אני בדיוק אמרתי שאני הולך להצביע על ההסתייגויות וזה בדיוק הנושא שאני עומד לעשות. 

שלמה מולה:

אני מבקש להגיש הסתייגות. 

היו"ר דוד רותם:

אתה לא יכול כבר להגיש הסתייגויות. 

שלמה מולה:

למה אני לא יכול? עוד לא הצבענו. 

היו"ר דוד רותם:

אתה רוצה להגיש עוד הסתייגות? בבקשה. 

שלמה מולה:

אני מבקש ב-42(ג) לומר כך: 'נפסקה חברותו בכנסת של שר, לפי סעיפים קטנים (א) ו-(ב), לא תתחדש חברותו בקדנציה הזו'. 

סיגל קוגוט:
אני אנסח את זה. הוא מתכוון שאי אפשר יהיה לחזור לכנסת. 

שלמה מולה:

בדיוק. שהשר לא יוכל לחזור להיות חבר כנסת. 

סיגל קוגוט:

זאת הסתייגות. יש חוק נורבגי, בלי אפשרות לחזור. יש מודל כזה בעולם. 

טלב אלסאנע:

אני מצטרף לאותו נוסח של ההסתייגות שהעלה חבר הכנסת שלמה מולה. 

שלמה מולה:

ההסתייגות הזאת בשם סיעת כל חברי קדימה. 

יואל חסון:

ההסתייגות הזאת גם בשמו וגם בשמי. 

אופיר פינס-פז:
אני מבקש שתי הסתייגויות. אחת, לגבי השר, במקום 'רשאי', 'חייב'. 

היו"ר דוד רותם:

באיזה סעיף? 

סיגל קוגוט:

איזה שר? מי מחליט איזה שר? 

היו"ר דוד רותם:

איזה שר? במפלגת העבודה יש חמישה שרים.

אופיר פינס-פז:
כתוב שבכל סיעה שר רשאי להתפטר, אז בכל סיעה שר 'חייב' להתפטר. הסיעה תחליט איזה שר. 

היו"ר דוד רותם:

שר אחד חייב יהיה להתפטר. 

יואל חסון:

יש לי גם הסתייגות. 

היו"ר דוד רותם:

אתה רצית שאני אצביע. רבותיי העיתונאים, תשימו לב מה קורה, פתאום חבר הכנסת חסון לא רוצה הצבעה, הוא רוצה דיון.  

יואל חסון:
אתה עושה מסיבת עיתונאים עכשיו? 

היו"ר דוד רותם:

כן, אני עושה מסיבת עיתונאים כדי ללמד אותך שלא עושים אצלי בוועדות מסיבות עיתונאים. 

אופיר פינס-פז:
ההסתייגות השנייה שלי, שלמעט ראש הממשלה, כל השרים צריכים להתפטר. החוק הנורבגי המלא. 

היו"ר דוד רותם:

אתה אומר, כל השרים יצטרכו להתפטר. 

אופיר פינס-פז:
כל השרים יצטרכו להתפטר. אני מציע בעצם להחיל את החוק הנורבגי בשלמותו. 

יואל חסון:

ההסתייגות שלי היא כמו ההסתייגות של חבר הכנסת פינס, שכל שרי הממשלה יתפטרו מהכנסת. 

היו"ר דוד רותם:

רשמתי, רשמתי. 

אופיר פינס-פז:
אגב, לחילופין, הם כמובן יכולים כולם להתפטר מהממשלה. זה אני אשמח תמיד. 

סיגל קוגוט:

חבר הכנסת פינס, חוץ מראש הממשלה וממלא מקומו. 

אופיר פינס-פז:
אין לו ממלא מקום. 

סיגל קוגוט:
אבל בחוק היסוד ממלא המקום חייב להיות---

אופיר פינס-פז:
אבל אין לו ממלא מקום. 

סיגל קוגוט:
אבל אם יהיה לו? 

מיכאל בן ארי:

אני רוצה להסביר את ההסתייגות שלי לחברי הכנסת שלא היו אתמול. 

היו"ר דוד רותם:

בבקשה, תסביר את ההסתייגות שלך, חבר הכנסת בן ארי. 

מיכאל בן ארי:

אני אומר שכניסתו של חבר כנסת נוסף מטעם סיעה עושה הטיה של החלטת הבוחר שאותה סיעה יש לה נתח יותר גדול מאשר הנתח שהבוחר נתן לה, ובזה בעצם יש הכרעה לטובת סיעות שנמצאות בקואליציה, שיש להן אפשרות כזאת. לכן אני אומר, כיוון שיש פה גם את הנקודה הזאת וגם שליחת יד אל הקופה הציבורית, אני דורש  -הדברים לא מפורטים כאן, אלא הם באים פה בהסתייגות באופן כללי ומן הסתם אם ההסתייגות תתקבל, אנחנו ננסח את הדברים- שהסיעה שמכניסה חבר כנסת נוסף ויש לה מזה סוג של טובת הנאה, לא רק פרלמנטרית, אלא פוליטית, תשא ב-50% מהוצאות חבר הכנסת הנוסף. אני דוחה את הרעיון שיש פה אך ורק תרומה פרלמנטרית. אם יש פה בעיה שצריך פה עוד מישהו בפרלמנט כדי להגן ולעבוד בוועדות, אז גם סיעת האיחוד הלאומי וגם סיעת קדימה וגם סיעת מרצ וגם סיעת רע"ם תע"ל מוכנות לצרף חבר כנסת נוסף על חשבון משלם המסים, שלא יצביע במליאה, אבל יעבוד בוועדות. 
כיוון שהטיעון הזה הוא טיעון, כמו שאני מסביר, מגוחך, לכן המפלגה תשא ב-50% מההוצאות, ולא משלם המסים. 

יוחנן פלסנר:

אדוני היושב ראש, אני רוצה גם להוסיף הסתייגות בשם כל חברי קדימה. בסעיף 42(ג)(ד), להסיר את 'לא תיפסק כהונתו של חבר כנסת נוסף'. את הסיפא שם להסיר. 

סיגל קוגוט:
אז אתה מצטרף להסתייגות הראשונה, שהוא לא יוכל לחזור לכנסת. 

יוחנן פלסנר:

לא נכון. ששרים נוספים גם יוכלו, מאותה סיעה. 'לא תיפסק כהונתו של חבר כנסת נוסף שנבחר באותה רשימת מועמדים ומכהן כשר'. 

סיגל קוגוט:
זה לא כאן. אתה רוצה שזה לא יחול רק על שר אחד, אלא כל שר. 

היו"ר דוד רותם:

בסדר, זה מה שהציע חבר הכנסת אופיר פינס. 

סיגל קוגוט:
אבל הוא רוצה שזה יהיה אופציונלי על כולם. 

יוחנן פלסנר:

אדוני היושב ראש, העיקרון של ההסתייגות הזאת הוא שמדברים על חוקי משילות. לכאורה העניין חוקתי, הרי עושים כאן ביזיון מהוועדה כשקוראים לה ועדת חוקה. עכשיו כדי לנסות, אם בכלל הולכים להעביר חוק שהוא כל כך בעייתי וכל כך מבזה את הכנסת, אז לפחות בואו נחזור להיגיון של חוק משילות שאומר חוק נורבגי אמיתי שמאפשר לחבר כנסת---

היו"ר דוד רותם:

אני רק רוצה להזכיר לך שכל הרעיונות האלה גובשו בקדנציה הקודמת, כשיושב ראש ועדת החוקה היה נציג קדימה. 

יוחנן פלסנר:

אבל אז דיברו על חוק נורבגי אמיתי. לא דיברו על חוק שהמטרה שלו היא סידור עבודה. לא דיברו על זה. 

יואל חסון:

אדוני היושב ראש, תדע לך---

היו"ר דוד רותם:

לא קיבלת רשות דיבור. 

יואל חסון:

הערת ביניים, אתה קשוח היום. 

היו"ר דוד רותם:

אין אצלי קריאות ביניים. 

יואל חסון:

שתדע, כמות ההסתייגויות לא מכסה את החרפה של החוק הזה. 

היו"ר דוד רותם:

תודה רבה לך. 

טלב אלסאנע:

יש לי שתי הסתייגויות שנאמרו על ידי, גם בשם סיעת רע"ם תע"ל. 

היו"ר דוד רותם:

תביא לי חתימות. 

סיגל קוגוט:
רק אם יש חתימות שלהם. 

טלב אלסאנע:

לגבי סעיף (ד), אדוני היושב ראש, הסיעה תהיה רשאית לבחור מבין המועמדים מי שימלא את התפקיד. סעיף 2(ד), 'יחדל לכהן האחרון שנהיה לחבר כנסת', אז אנחנו מבקשים שמי שייכנס במקום השר לא בהכרח יהיה מי שעומד בתור ברשימה, אלא שהסיעה יכולה לבחור מבין המועמדים. 

הסתייגות מבחינת השם – במקום 'חוק יסוד: הכנסת', 'חוק יסוד: ביזיון הכנסת'. 

סיגל קוגוט:
לא, אי אפשר הסתייגות כזאת.

היו"ר דוד רותם:

בסדר, היא תיפול ממילא. 

סיגל קוגוט:
לא משנה, לא עושים הסתייגויות מבזות. 

היו"ר דוד רותם:

רבותיי, אני עובר להצבעה. 

יואל חסון:

וחוקים מבזים אפשר לעשות? הסתייגות מבזות, אי אפשר, אבל חוקים מבזים אפשר. 

היו"ר דוד רותם:

חבר הכנסת יואל חסון, תודה רבה לך. אני מודיע לך שגם אם זה יהיה באמצע ההצבעה, אני אקרא לך פעם שלישית ואתה תהיה בחוץ. 

חברים, אנחנו עוברים להצבעה. אני מעלה קודם כל את ההסתייגות של חבר הכנסת מולה, חבר הכנסת טלב אלסאנע, שמבקשים שיירשם בחוק ששר שהתפטר על פי החוק הזה, לא יוכל לחזור לכנסת באותה קדנציה. מי בעד? חמישה. חבר הכנסת יואל חסון, אתה לא יכול להצביע. 

רבותיי, מי בעד ההסתייגות? ארבעה בעד. מי נגד? חמישה. מי נמנע? חבר הכנסת בן ארי. ההסתייגות נפלה. 

ההסתייגות לא התקבלה. 

אני עובר להסתייגותם של חבר הכנסת אופיר פינס-פז, חבר הכנסת חסון וחבר הכנסת אלסאנע. הם מבקשים שכל השרים יהיו חייבים להתפטר, חוץ מראש הממשלה וממלא מקומו. מי בעד? חמישה. מי נגד? שישה. ההסתייגות נפלה.

ההסתייגות לא התקבלה.

אני עובר להסתייגותו של חבר הכנסת טלב אלסאנע, שמבקש שכאשר פורש שר, הסיעה תחליט מי הוא חבר הכנסת שיצטרף ולא הבא בתור ברשימה. מי בעד ההסתייגות, ירים את ידו. ארבעה. מי נגד? שישה. מי נמנע? שניים נמנעים. ההסתייגות נפלה. 

ההסתייגות לא התקבלה. 

אני עובר להסתייגות של חבר הכנסת מיכאלי, שמציע שבסעיף 42(ג) יאופשר לשר לחזור לכנסת לפי בחירתו, בלי צורך שהוא יתפטר מהממשלה. הוא יודיע, מה שנקרא, הדלת המסתובבת. מי בעד ההסתייגות? ארבעה. מי נגד ההסתייגות? שבעה. ההסתייגות נפלה. 

ההסתייגות לא התקבלה.


אני עובר להסתייגותו של חבר הכנסת בן ארי שמציע ששכר ותשלומים אחרים ישולמו לחבר הכנסת שבא במקומו, דהיינו שהמפלגה תשא בחלק מההוצאות. מי בעד ההסתייגות? חמישה. מי נגד? שבעה. ההסתייגויות נפלו.

ההסתייגות לא התקבלה.

ההסתייגויות נפלו ואני עובר להצביע על הצעת החוק כפי שהיא.

זאב אלקין:

אני מבקש לפצל את הסעיף של ממלא מקום. 

היו"ר דוד רותם:

30(א)? רבותיי, יש כאן הצעה. על פי הצעת החוק, יש פה הוראה שאומרת שניתן יהיה להטיל את תפקיד הרכבת הממשלה גם על שר שחברותו נפסקה, למרות שהוא לא יהיה חבר כנסת, ואם הוא יחזור להיות חבר כנסת, אז חבר הכנסת האחר ייצא. 

סיגל קוגוט:
אני רוצה להסביר את הסעיף. מטרתו של הסעיף היתה ששר שהתפטר לפי המודל הזה לא יינזק. בחוק יסוד: הממשלה, אם נופלת ממשלה וצריכים להטיל על אדם אחר להרכיב את הממשלה, הוא חייב להיות חבר כנסת, אבל יהיו שרים שיתפטרו לפי המודל הזה והם לא יהיו חברי כנסת, ואי אפשר יהיה להטיל עליהם להרכיב את הממשלה אם הם התפטרו, לכן נועד הסעיף הזה כתיקון לחוק יסוד: הממשלה, על מנת שהשרים האלה לא ייפגעו וניתן יהיה ,על אף שאינם חברי כנסת, להטיל עליהם את התפקיד להרכיב את הממשלה. אם התיקון הזה לא יהיה, המשמעות היא שאותם שרים שהתפטרו לפי ההצעה הזאת, לא ניתן יהיה להטיל עליהם להרכיב ממשלה. מה שמתבקש כאן זה לפצל את החוק ולהשאיר אותו על שולחן הוועדה. אפשרות אחרת כמובן היא פשוט לא להצביע בעדו. 

היו"ר דוד רותם:

זו סוגיה מאוד רצינית. האם יכול להיות מצב ששר יתפטר מהכנסת, אחר כך נוצרה איזה שהיא קונסטלציה שרוצים שהוא ירכיב ממשלה, הוגשה הצעת אי אמון והוא המועמד ועכשיו הוא צריך להרכיב ממשלה, האם הוא חוזר, למרות שבעצם הוא לא פרש מהממשלה---

שלמה מולה:

אז להמשיך ולדון בעניין עד הסוף. יש חשש שראש הממשלה יתפטר לטובת מועמד כלשהו? 

יואל חסון:

אל תדאג, ראש הממשלה לא עושה שום דבר לטובת אף אחד. ממנו אל תצפה שיתפטר. 

שלמה מולה:

חשבתי אולי בכל זאת ראש הממשלה התעורר. 

היו"ר דוד רותם:

מה, הוא כבר למד מקדימה את כל ההתנהלות? כל כך מהר? את כל הדברים החיוביים הוא לומד? דהיינו לא לדאוג לציבור. 

רבותיי, אני מעלה להצבעה. מי בעד פיצול הסעיף, כמו שמבקש חבר הכנסת אלקין? 

יוחנן פלסנר:

חבר הכנסת מקלב, אם אתה לא מאמין בזה, אתה לא---

היו"ר דוד רותם:

חבר הכנסת פלסנר, פעם שנייה. 

יוחנן פלסנר:

לא היתה ראשונה. 

היו"ר דוד רותם:

אז ראשונה ושנייה יחד. 

אורי מקלב:

אדוני היושב ראש, אני מבקש חמש דקות כדי לדון בעניין הזה. 

היו"ר דוד רותם:

אתה תקבל עכשיו הבהרה ואנחנו מצביעים. אני לא מפסיק באמצע ההצבעה לשום התייעצות ולא לשום הסברים. היועצת המשפטית תסביר את הסעיף הזה בשתי דקות. מי שרוצה, יצביע בעד, מי שירצה, יצביע נגד. 

סיגל קוגוט:
מדובר כאן בתיקון לחוק יסוד: הממשלה. הוא קובע שאם החוק הזה מתקבל ושרים מתפטרים, הם לא יינזקו בגלל זה שהם התפטרו; אם הממשלה תיפול, ניתן יהיה להטיל עליהם את התפקיד להרכיב את הממשלה. אם לא יהיה את התיקון הזה, המשמעות היא ששרים שיתפטרו, לפי החוק הזה, לא יוכלו לקבל את התפקיד. 

אופיר פינס-פז:
למה חבר הכנסת אלקין רוצה פיצול? 

יוחנן פלסנר:

זו עוד קומבינה פוליטית, כדי לאפשר---

היו"ר דוד רותם:

חבר הכנסת פלסנר, פעם שנייה, כדי שלא תגיד שלא קראתי לך. 

שלמה מולה:

אדוני היושב ראש, הנושא הזה לא היה בדיון אתמול. 

היו"ר דוד רותם:

תודה. אני קורא לך לסדר פעם ראשונה. אדוני, אני לא צריך לקיים דיון בנושא של פיצולים. אתה רוצה להגיד עכשיו משהו נגד הפיצול? תגיד אותו עכשיו. תודה רבה.

חברי הכנסת, אני עובר להצבעה. מי בעד הפיצול, ירים את ידו. שישה. מי נגד? חמישה. מי נמנע? הצעת הפיצול התקבלה. 

הצעת הפיצול התקבלה.

יש הסתייגות נוספת. 

סיגל קוגוט:
העיר לי אייל ששכחנו להצביע על ההצעה של חבר הכנסת פלסנר, שכל השרים זה יהיה וולונטרי. 

היו"ר דוד רותם:

מי בעד ההסתייגות, ירים את ידו. חמישה. מי נגד ההסתייגות? 

יוחנן פלסנר:

הבשורה החדשה של הבית היהודי לפוליטיקה, חוקי קומבינה. מזל שיצרתם את הבשורה הזאת. כל הכבוד.

היו"ר דוד רותם:

חמישה. תודה רבה. ההסתייגות לא התקבלה. 

יואל חסון:

אדוני היושב ראש, אני מקווה שהדיון הזה יימחק מדברי הימים של הכנסת, כי זה הדיון המביש ביותר שהיה עד כה בקואליציה הזאת. תאמין לי, ראוי שיימחק מדברי הימים, כי זה דיון מביש. 

יוחנן פלסנר:

חוקי הג'ובים של הציונות הדתית. כל הכבוד. 

יואל חסון:

אתה צריך להתבייש. וגם מהרזומה שלך ראוי שהדיון הזה יימחק.

היו"ר דוד רותם:

אני מודה לך על---

אופיר פינס-פז:
אני מציע לך, אדוני יושב ראש ועדת ביקורת, תעשה חקירה בוועדה לביקורת המדינה למה חנא סוויד לא פה. מי קנה את חנא סוויד? 

היו"ר דוד רותם:

אני מציע, אדוני יושב ראש ועדת ביקורת, שאתה תמחק הרבה דיונים שקיימה קדימה, גם בממשלה, ואני אתן לך את הדוגמה הבולטת ביותר: הצבעתה של קדימה נגד חוק ברית הסודיות, תוך כדי פגיעה ב---

יואל חסון:

בסדר, תגיד קדימה. אתם הקואליציה, אתם נושאים באחריות. אל תגיד קדימה, האחריות עליכם. אתם נותנים יד לחוק של אינטרסנטים, אתם נותנים יד לחוק של אינטרסנטים, אתם נותנים יד לממשלה של קומבינה, השליחות היא בידכם, אתם- - - 

היו"ר דוד רותם:

אחרי הכותרות של העיתונים של היום, אתה מדבר על שליחות? תודה רבה. 

יואל חסון:

הממשלה הזאת היא שממאיסה את עצמה, ממשלה שתמחק הסכמים מושחתים.

היו"ר דוד רותם:

תודה רבה. חברים.

יואל חסון:

יום יבוא ואתה תקבל המון אישורים מקדימה.

היו"ר דוד רותם:

אני לא אקבל אף אישור. אתם הרבה שנים תשבו באופוזיציה. 

יואל חסון:

חכה ותראה. אתם כל כך תמאיסו את עצמכם שקדימה תהיה, תאמין לי, התקווה היחידה של הציבור הזה. תאמין לי. חכה ותראה. אתם כל כך תמאיסו את עצמכם שקדימה תהיה, תאמין לי, התקווה הגדולה ביותר של העם הזה. 

היו"ר דוד רותם:

עכשיו אני מבין למה חבר קדימה, מאיר שטרית, מזרז כל כך את הדרכונים הביומטריים, כי אם התקווה של הציבור תהיה קדימה, הוא יצטרך דרכונים ביומטריים כדי לברוח מהארץ. עכשיו אני מבין למה אתם מזרזים את זה.

על כל פנים, רבותיי, מכיוון שהעניין של הפיצול----

מיכאל בן ארי:

צריך להסכים שגם קדימה וגם ישראל ביתנו, כל מה שאמר אחד על השני, זה נכון, אלה מושחתים ואלה מושחתים כנראה. 

היו"ר דוד רותם:

תודה רבה לך, חבר הכנסת בן ארי, האיש הישר, זה שעושה התפרעויות נגד חיילים. 

אופיר פינס-פז:
גם את ההתנהגות שלו אתה צריך לחקור. בטוח נתנו לו איזה כמה מאחזים. 

היו"ר דוד רותם:

תודה גם לך. 

יואל חסון:

אני אומר לך, עוד יגלו שזה חוק תמורת מאחז. 

היו"ר דוד רותם:

חבר הכנסת חסון, תודה רבה לך. פעם שלישית, אתה בחוץ. 

יואל חסון:

כמה מאחזים היו תמורת החוק הזה? 

היו"ר דוד רותם:

גם חבר הכנסת פלסנר.

רבותיי, מכיוון שהחלטת הפיצול טעונה אישור מליאת הכנסת, ההצבעה על החוק תיעשה מחר בשעה 10:30, אלא אם כן לא תתקבל החלטת הפיצול. 

שלמה מולה:

אדוני היושב ראש, אני לא רוצה שאנחנו נתעסק בצעקות, אבל אני רוצה להגיד לך, הבית הזה, בהצעת החוק הזו, בהצבעה של החוק הזה, הפך להיות בית של קרקס, ואני אומר לך, אני הייתי מצפה ממך, כיושב ראש ועדת חוקה, חוק ומשפט, לשמור על הבית הזה, לא להיות עושה דברו של ראש הממשלה, לא של מפלגה שסוחטת אותו ואני אומר לך, מה שאנחנו עושים בהצעת החוק הזאת, אנחנו נותנים גט כריתות לחוקי היסוד של מדינת ישראל. תאמין לי, אני אומר לך מכאב. 

אני מציע, אדוני היושב ראש, אל תביא את הצעת החוק הזאת מחר. אני אפתור לך את הבעיה. דבר עם ראש הממשלה, תכבד את הבית הזה, תגיד לראש הממשלה שימנה את מר ניסן סלומינסקי להיות שר לענייני התנחלויות. תאמין לי, כל הבעיה נפתרה. 

יואל חסון:

מה זה משנה, עוד שר, פחות שר. זה לא משנה. מאות ג'ובים הביא נתניהו. מאות ג'ובים. לשנות חוקי יסוד למען ג'ובים? זו בושה. 

שלמה מולה:

אדוני היושב ראש, החוק הזה בא לפתור בעיה של אדם אחד. תסתכל לי בעיניים---

היו"ר דוד רותם:

תודה רבה. תודה, חבר הכנסת מולה. 

שלמה מולה:

אנחנו גורמים לזילות לבית הזה---

היו"ר דוד רותם:

מסיבת העיתונים נסתיימה. 

שלמה מולה:

ואחר כך אנחנו עוסקים למה מאמינים לנו. 

היו"ר דוד רותם:

מסיבת העיתונים הסתיימה. 

יריב לוין:

אדוני היושב ראש, בנימה קצת יותר עניינית, אני רוצה רק לציין שצריך לשים לב שההסתייגות שהוגשה על ידי חברי סיעת קדימה, ונדמה לי גם על ידי חבר הכנסת פינס, לחוק נורבגי גדול, היא הסתייגות תקציבית, משום שיש לה עלויות תקציביות---

היו"ר דוד רותם:

תודה רבה, מכיוון שאנחנו הצבענו וכבר ההסתייגויות האלה לא עברו---

יריב לוין:

כן, אבל אני חושב שזה צריך להיות און רקורד, מכיוון שמדובר בהוצאה של עשרות מיליוני שקלים בשנה. 

היו"ר דוד רותם:

תודה רבה. 

חברים, הישיבה נעולה. 

אופיר פינס-פז:
אני מבקש רוויזיה. 

היו"ר דוד רותם:

חבר הכנסת פינס, הרוויזיה מחר בבוקר. תודה רבה, אבל הדיון במליאה יהיה היום. 

הישיבה ננעלה בשעה 11:00
